PATVIRTINTA

Tauragės „Aušros“ progimnazija

direktoriaus 2020 m. rugpjūčio 28 d.

įsakymu Nr. 1-45

**TAURAGĖS „AUŠROS“ PROGIMNAZIJOS PRIEŠMOKYKLINIO AMŽIAUS VAIKŲ PASIEKIMŲ IR PAŽANGOS VERTINIMO APRAŠAS**

1. Ugdytinių pasiekimai yra fiksuojami nuolat, nepertraukiamai visus metus, pasirenkant įvairius būdus ir metodus: stebėjimą, pokalbį, diskusiją, vaiko pasakojimus, jo darbų ir veiklos analizę, garso, vaizdo įrašus ir kt. Pasiekimų kaupimo būdai ir metodai pasirenkami ir taikomi, atsižvelgiant į tai, kas vertinama – žinios ir supratimas, gebėjimai, nuostatos ar jų visuma – vaiko kompetencija. Kompetencijos lygis atsiskleidžia, vaikui veikiant natūralioje ar tikslingai sukurtoje situacijoje: žaidžiant, bendraujant, dalyvaujant projektiniame darbe, per iškylas, ekskursijas ir t.t.

2. Priešmokyklinio ugdymo pedagogas, siekdamas pažinti vaiką ir fiksuoti jo pasiekimus, stebi jį, taiko pedagogo kompetencijos rėmuose apibrėžtus pažinimo metodus, padedančius išsiaiškinti vaiko turimą patirtį, savijautą, fizinę brandą, poreikius, interesus, gebėjimus, bendravimo ir veiklos ypatumus, namų kultūrinę aplinką, šeimos socialinę padėtį, lūkesčius bei nuostatas į ugdymą.

3. Kasdienė informacija apie ugdytinio pasiekimus fiksuojama vaiko pasiekimų apraše ir kaupiama pasiekimų ir pažangos aplanke, skaitmeninėse laikmenose ar kt.

4. Vertinamosios išvados (įvertinimai) pateikiamos aprašomuoju būdu – trumpais komentarais, nusakančiais, kokios yra stipriosios vaiko pusės, kas jau pasiekta, kokių dar yra spragų ir kas siektina.

5. Informacija, sukaupta apraše, aplanke, skaitmeninėse laikmenose ar kt. taip pat naudojama, kryptingai ir tikslingai planuojant priešmokyklinio ugdymo pedagogo veiklą, bendradarbiaujant su tėvais (globėjais), sklandžiai pereinant į pradinio ugdymo programą.

6. Pasiekimų kaupimas, fiksavimas padeda plėsti vaiko patirtį, tobulinti individualius gebėjimus, padeda surasti ugdymąsi skatinančius būdus.

7. Ugdytinių pasiekimai vertinami pagal 5 kompetencijas: sveikatos, pažinimo, komunikavimo, socialinę , meninę kompetencijas.

8. Vaiko pasiekimų vertinimo metodai: vaiko stebėjimas natūralioje kasdieninėje veikloje, vaiko veiklos ir kūrybinės, žodinės kūrybos darbai, pratybos, įvairios užduotys, vaiko kalbos užrašai, individualių raiškos darbų analizė.

9. Visus metus ugdytiniai vertinami su pedagogu, tėvais, pačiais vaikais aptartomis, pasirinktomis priemonėmis ( veidukai – emociukai, spalvotos kortelės, antspaudukai, lipdukai, saulutės – debesėliai, pakelti –nuleisti nykščiai ir t.t.).

10. Pasiekimų ir pažangos vertinimas atliekamas tris kartus per mokslo metus:

10.1. pirminis per 4 savaites nuo mokslo metų pradžios. Grupės pedagogas, naudodamasis sukaupta informacija ir „Opa pa” autorių J. Skridulienės ir V. Vyšniauskienės parengtais klausimynais, LR ŠMSM parengtu „Ikimokyklinio amžiaus vaikų pasiekimų aprašu“, (pagal vaikų ugdymosi pasiekimų žingsnelius, pažymint juos diagramoje du kartus per metus) įvertina vaikų pasiekimus ir gebėjimus bei apibendrina gautus rezultatus.

10.2. tarpinis vertinimas atliekamas sausio pabaigoje – vasario pradžioje pagal Kerno testo modifikacinę lentelę „Vaiko branda mokyklai“.

10.3. baigiamasis vertinimas atliekamas gegužės mėnesį pagal „Opa pa“ autorių J. Skridulienės ir V. Vyšniauskienės parengto klausimyno antrą dalį.

13. Ugdytinis kartu su priešmokyklinio ugdymo pedagogu aptaria pasiekimų ir pažangos aplanke kaupiamą medžiagą, atranda, kas padėjo sektis geriau.

14. Vertinimo rezultatai aptariami individualiuose pokalbiuose su tėvais, mokytojų metodinės grupės susirinkimuose, mokytojų tarybos posėdžiuose. Grupės pasiekimai ir pažanga aptariama, analizuojama, panaudojama tėvų informavimui, ugdomojo proceso tobulinimui, sprendimų priėmimui.

15. Mokslų metų pabaigoje grupės pedagogai ir kiti vaiką ugdantys specialistai rašo išvadas apie vaiko kompetencijų išlavėjimą ir mokyklinę brandą, rekomendacijas dėl ugdymo(si), kurias vaiko tėvai perduoda pradinių klasių mokytojui.

16. Vaikų, turinčių kalbos ir kalbėjimo sutrikimų, vertinimą atlieka logopedas. Mokslo metų pradžioje, gavęs tėvų sutikimą, logopedas ištiria vaikų kalbos išsivystymo lygį, rengia individualias ir grupines ugdymo programas. Mokslo metų viduryje ir mokslo metų pabaigoje logopedas vertina padarytą pažangą. Logopedas informaciją tėvams (globėjams) apie vaiko pasiekimus pateikia individualių pokalbių metu.

17. Už vaiko pasiekimų ir pažangos vertinimą atsakingi grupės pedagogai, tėvai ir kiti vaiką ugdantys specialistai.

 18. Vaiko pasiekimų ir pažangos vertinimo medžiaga saugoma grupėje. Ji yra konfidenciali.

19. Vaiko, pabaigusio priešmokyklinio ugdymo programą, pasiekimų aplankas atiduodamas vaiko tėvams.

20. Vaiko, nutraukusio mokymo sutartį, pasiekimų aplankas atiduodamas vaiko tėvams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Tauragės „Aušros“ progimnazijos mokytojų taryboje

 2020 m. rugpjūčio 27 d. protokolo Nr. 6-11

 Tauragės „Aušros“ progimnazijos taryboje

 2020 m. rugpjūčio 27 d. protokolo Nr. 5-5